એ ઘરમાં એક જ વ્યક્તિ એના માટે સારી હતી. ને તે એના સસરા. એમને વિજયા પ્રત્યે ઘણી હમદર્દી હતી. પણ કર્કશા પત્ની અને તિસમારખાં પુત્રી આગળ એમનું કંઈ ચાલતું નહોતું. એમની એ લાચારી ક્યારેક તો એમની આંખોમાં આંસુ લાવી દેતી. સોહમના મૃત્યુના પંદરમા જ દિવસે મા-દીકરીએ મળીને વિજયાને કાઢી મૂકી ત્યારે એ રડી પડ્યા હતા. વિજયાને આ રીતે ઘર છોડીને જવું પડે, એવું એ ઈચ્છતા નહોતા. એમણે મા-દીકરીને વારવાનો પ્રયત્ન કર્યો, પણ એ ઝનૂની બનેલી મહિલાઓએ જરાય મચક ન આપી.